《寓山家留壁》
明代·赵介

有客来何方，驾言自华胥。囊中无一物，手把太极书。

象罔为我御，鸿蒙为我徒。朝观赤城标，夕弄沧海珠。

去来了无碍，所憩即安居。青山出屋上，修竹当座隅。

好鸟时一鸣，景寂心亦虚。泛泛巫峡舟，迢迢太行车。

人心自高下，于我良晏如。

作者简介：（?—1389）元明间广东番禺人，字伯贞。博通诸经及释、老书。元末，与孙蕡等俱受何真礼遇，号广中五先生。入明，闭户读书，不求仕进，屡荐皆辞。坐累逮赴京师，途中卒于南昌。有《临清集》，另有《广中五先生诗》。